Zagreb, 5. rujna 2019.g.

**Z A P I S N I K**

sa **61. sjednice** Povjerenstva za odlučivanje o sukobu interesa održane dana 5. rujna 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 60. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da 6., 7. i 17. točka dnevnog reda postanu 2., 3. i 4. točka dnevnog reda. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **P-381/18, dužnosnik ANDREJ PLENKOVIĆ, predsjednik Vlade Republike Hrvatske, dužnosnik DAVOR BOŽINOVIĆ, potpredsjednik Vlade Republike Hrvatske i ministar unutarnjih poslova, dužnosnik TOMISLAV TOLUŠIĆ, potpredsjednik Vlade Republike Hrvatske i ministar poljoprivrede do 19. srpnja 2019.g. i zastupnik u Hrvatskom saboru, dužnosnica NADA MURGANIĆ, ministrica za demografiju, obitelj, mlade i socijalnu politiku do 19. srpnja 2019.g. i dužnosnik LOVRO KUŠČEVIĆ, ministar uprave do 9. srpnja 2019.g. i zastupnik u Hrvatskom saboru,** iznosi predmet i navodi da je Povjerenstvo iz informacija u medijima steklo saznanja da je veći broj dužnosnika putovao zrakoplovom Vlade RH u Helsinki, Finska, gdje je održan kongres Europske pučke stranke.

Izvjestiteljica u cijelosti čita dopise koje je Povjerenstvo uputilo drugim tijelima te odgovore pristigle od istih. Izvjestiteljica ističe da je nakon što tražena tijela nisu dostavila zatraženu dokumentaciju navedenim dužnosnicima, kao odgovornim i nadležnim osobama istih tijela, upućen dopis kojim se isti izvješćuju o nedostavljanju Povjerenstvu tražene dokumentacije te se mole da nalože navedenim tijelima da istu dokumentaciju dostave. Izvjestiteljica zaključuje da tražena dokumentacija Povjerenstvu nije dostavljena te da navedeni dužnosnici nisu postupili po zahtjevu Povjerenstva.

 Izvjestiteljica navodi da nema relevantnih podataka da se odlučuje o meritumu navedenog predmeta, međutim, predlaže da se donese odluka o pokretanju postupka protiv navedenih dužnosnika zbog moguće povrede čl. 5. ZSSI-a, zbog propusta da nalože nadležnim službama da postupe po zahtjevu Povjerenstva.

Otvara se rasprava.

Članica Povjerenstva Tatijana Vučetić pojašnjava neophodnost dostavljanja tražene dokumentacije u svrhu donošenja meritorne odluke.

Članica Povjerenstva Aleksandra Jozić-Ileković navodi da se ne slaže da dužnosnici mogu odgovarati za povredu čl. 5. ZSSI-a te se poziva na načelne stavove Ustavnog suda i iznosi protuprijedlog da se protiv dužnosnika pokrene postupak zbog moguće povrede čl. 39. st. 5. ZSSI-a.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-280/18, dužnosnik MILAN KUJUNDŽIĆ, ministar zdravstva** iznosi predmet i navodi da je Povjerenstvo zaprimilo prijavu protiv ministra Kujundžića u kojoj  se u bitnome navodi da navedeni dužnosnik uz obavljanje dužnosti ministra radi u KB Dubrava kao i redoviti profesor na Medicinskom fakultetu te bi u slučaju pritužbe pacijenata na njegov rad kao liječnika o istoj pritužbi odlučivao on sam kao ministar. Drugi dio prijave odnosi se na postupanje dužnosnika nakon iznenadne smrti mladića u Zaprešiću prošle godine kojom prilikom je intervenirala Hitna pomoć koja nije imala liječnika u timu. U prijavi se naime poziva na moralnu odgovornost dužnosnika zbog organiziranja tiskovne konferencije na kojoj je dužnosnik iznosio podatke obdukcijskog nalaza, dok sami roditelji pokojnog mladića nisu raspolagali istim.

Izvjestiteljica predlaže da se donese odluka o nepokretanju postupka s obzirom da je dio  navoda iz prijave općenit, odnosno nije utvrđeno da je stvarno podnesena pritužba nekog od pacijenata protiv ministra Kujundžića kao liječnika te da bi o istoj potom on sam odlučivao. Također je utvrđeno da pacijenti imaju na raspolaganju niz mogućnosti za podnošenje prijava protiv liječnika te je ministar zdravstva samo jedna karika u tom lancu.

Što se tiče konferencije za medije koju je dužnosnik održao povodom smrti mladića u Zaprešiću, Povjerenstvo je utvrdilo da je otac mladića prije održavanja konferencije bio upoznat sa uzrokom smrti i zdravstvenim podacima koji bi se iznijeli na konferenciji te se istome nije protivio, odnosno utvrđeno je da je dužnosnik prije održavanja konferencije raspolagao suglasnošću oca pokojnika za održavanje iste.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-272/18, dužnosnik GARI CAPPELLI, ministar turizma i dužnosnik VALTER FLEGO, župan Istarske županije do 2. srpnja 2019.g.** iznosi predmet i navodi da je protiv dužnosnika podnesena prijava jer su kao članovi Skupštine trgovačkog društva Brijuni rivijera d.o.o. donijeli odluku o imenovanju Barbare Mesić za članicu Nadzornog odbora u tom trgovačkom društvu.

Izvjestiteljica predlaže da se donese odluka o nepokretanju postupka s obzirom da su dužnosnici, u svojstvu članova Skupštine navedenog društva glasovali o prijedlogu Vlade Republike Hrvatske te s obzirom da nije utvrđeno da je ista osoba s dužnosnicima osobno interesno povezana.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-123/19 na zahtjev dužnosnika IVANA ANUŠIĆA, župana Osječko-baranjske županije** iznosi predmet i navodi da je dužnosnik zatražio mišljenje Povjerenstva može li obavljati poslove voditelja izbornog stožera predsjedničke kandidatkinje Kolinde Grabar Kitarović i to bez naknade za ove poslove, a za vrijeme korištenja godišnjeg odmora i bez korištenja resursa županije (npr. službeni automobil, vozač, naknada troškova putovanja).

Izvjestiteljica predlaže da se donese mišljenje da s obzirom da dužnosnik neće primati naknadu za obavljanje navedenih poslova, kao ni resurse tijela u kojem obnaša dužnost te planira uzeti godišnji odmor, sukladno odredbama ZSSI-a, nema zapreke da obavlja poslove voditelja izbornog stožera predsjedničke kandidatkinje. U pogledu mogućnosti korištenja godišnjeg odmora za vrijeme kampanje upućuje se dužnosnik da se obrati Ministarstvu uprave kao nadležnom tijelu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Sjednica se prekida u 10.45 sati radi glasovanja u prve četiri točke dnevnog reda.

Sjednica se nastavlja u 10.50 sati.

**Prelazi se na raspravljanje o 5. točci dnevnog reda.**

**Utvrđuje se da je sjednici pristupio dužnosnik Furio Radin.**

 Član Povjerenstva Davorin Ivanjek kao izvjestitelj u predmetu **P-25/18, dužnosnik FURIO RADIN, potpredsjednik Hrvatskoga sabora, dužnosnica ERMINA LEKAJ PRLJASKAJ, zastupnica u Hrvatskom saboru i dužnosnik VELJKO KAJTAZI, zastupnik u Hrvatskom saboru,**  iznosi predmet i navodi da je protiv dužnosnika pokrenut postupak zbog propusta kojima se štiti vjerodostojnost jer se nisu izuzeli iz Savjeta za nacionalne manjine kojima se udrugama, s kojima su interesno povezani, dodjeljuju sredstva. Dužnosnici su se na navedenu odluku očitovali. Očitovanje dužnosnika čita se u cijelosti.

Predsjednica Povjerenstva daje riječ dužnosniku Furiu Radinu koji tom prilikom navodi da je Savjet za nacionalne manjine neovisno tijelo i da su zastupnici u Hrvatskom saboru ujedno i članovi savjeta. Što se tiče izuzeća smatra da o njegovu izuzeću može odlučiti isključivo Hrvatski sabor ili Ustavni sud. Smatra da je njegov posao upravo glasati i da imaju jednu Udrugu koja je dio međunarodnog ugovora i koja ne može biti u sukobu interesa sama sa sobom. Ističe da o sredstvima u udruzi ne odlučuje osobno niti ih predlaže već samo o prijedlogu glasa.

Otvara se rasprava.

Članica Povjerenstva Tončica Božić smatra da je pretjerano reći da je dužnosnik svojim postupanjem povrijedio odredbu čl. 5. ZSSI-a, načela djelovanja postupka te predlaže odluku kojom se utvrđuje da nije utvrđena povreda načela čl. 5. ZSSI-a.

Izvjestitelj predlaže da se donese odluka kojom se utvrđuje da su dužnosnici povrijedili odredbu čl. 5. ZSSI-a sudjelovanjem u radu Savjeta za nacionalne manjine, glasovanjem i raspravljanjem u odnosu na Udruge s kojima su interesno povezani.

Utvrđuje se da je raspravljanje o 5. točci dnevnog reda dovršeno.

**Utvrđuje se da je sjednicu napustio dužnosnik Furio Radin.**

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-203/18, dužnosnik BRANKO ŠAFRAN, zamjenik općinskog načelnika Općine Kloštar Ivanić**, iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Ivaplin d.o.o. Na odluku o pokretanju postupka dužnosnik je dostavio pisano očitovanje u zakonom propisanom roku. Izvjestitelj u bitnom iznosi očitovanje dužnosnika.

Izvjestitelj predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti zamjenika općinskog načelnika Općine Kloštar Ivanić i obavljanjem funkcija člana Nadzornog odbora trgovačkog društva Ivaplin d.o.o. te da mu se za utvrđenu povredu izrekne sankcija u iznosu od 3.000,00 kn u 6 jednakih mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-303/18, dužnosnik MARKO AJČEK, općinski načelnik Općine Gradina** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Flora VTC d.o.o. Na odluku o pokretanju postupka dužnosnik je dostavio pisano očitovanje u zakonom propisanom roku. Izvjestitelj u bitnom iznosi očitovanje dužnosnika.

Izvjestitelj predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti općinskog načelnika Općine Gradina i obavljanjem funkcija člana Nadzornog odbora trgovačkog društva Flora VTC d.o.o. te da mu se za utvrđenu povredu izrekne sankcija opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

**Utvrđuje se da je sjednici pristupio dužnosnik Fernando Kirigin.**

Član Povjerenstva Davorin Ivanjek kao izvjestitelj u predmetu **P-50/18, dužnosnik FERNANDO KIRIGIN, zamjenik gradonačelnika Grada Opatije do 12. lipnja 2017.g.** iznosi predmet i navodi da je protiv dužnosnika pokrenut postupak zbog moguće povrede čl. 20. st. 1. ZSSI-a zbog stupanja u radni odnos, bez suglasnosti Povjerenstva, u tijelo s kojim je u vrijeme obnašanja dužnosti dužnosnika postojao poslovni odnos. Dužnosnik se na navedenu odluku očitovao. Očitovanje dužnosnika čita se u cijelosti.

Otvara se rasprava.

Predsjednica Povjerenstva daje riječ dužnosniku koji tom prilikom navodi kako mu je nejasno je li u sukobu interesa ili je povrijedio neku konkretnu zakonsku odredbu. Također, ističe da je Županijska lučka uprava Opatija – Lovran – Mošćenička Draga neprofitna pravna osoba koja ne posluje u cilju ostvarivanja dobiti već u javnom interesu, zbog čega mu je nejasno kako bi zasnivanjem radnog odnosa u navedenoj ustanovi dužnosnik bio u sukobu interesa te ističe dvojbu može li se donacija Grada Opatije toj ustanovi smatrati poslovnim odnosom. Dužnosnik navodi da obavlja izvršnu funkciju u Županijskoj lučkoj upravi Opatija – Lovran – Mošćenička Draga, dok istom upravlja imenovano Upravno vijeće koje je imenovano nepunih mjesec dana prije njegova imenovanja pa isto Upravno vijeće ne može imati dug prema njemu koji bi eventualno nastao tijekom obnašanja dužnosti zamjenika gradonačelnika. Navodi da je bio iznimno kratak rok provedbe javnog natječaja za imenovanje ravnatelja te da bi izgledno Grad Opatija, u slučaju da je dužnosnik zatražio mišljenje Povjerenstva, dostavio očitovanje iz kojeg bi proizlazilo da bi se stupanjem u radni odnos našao u sukobu interesa.

Nitko od ostalih članova Povjerenstva nema daljnjih pitanja niti prijedloga.

Izvjestitelj predlaže da se donese odluka kojom se utvrđuje da je dužnosnik povrijedio odredbu čl. 20. st. 1. ZSSI-a s obzirom da nije bilo formalnog zahtjeva Povjerenstvu te predlaže da se predmet dostavi nadležnom Državnom odvjetništvu.

Utvrđuje se da je raspravljanje o 8. točci dnevnog reda dovršeno.

**Utvrđuje se da je sjednicu napustio dužnosnik Fernando Kirigin.**

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-414/18, dužnosnik NIKOLA LJUBAN, član Uprave trgovačkog društva HŽ infrastruktura d.o.o.** iznosi predmet i navodi da je protiv dužnosnika podnesena prijava u kojoj se navodi kako isti nije podnio Izvješće o imovinskom stanju dužnosnika povodom stupanja na dužnost člana Uprave trgovačkog društva HŽ Infrastruktura d.o.o. Povjerenstvo je u postupku prethodne provjere Izvješća o imovinskom stanju dužnosnika utvrdilo kako dužnosnik nije podnio isto povodom stupanja na dužnost člana Uprave te ga je pozvalo Zaključkom broj da isto učini i dužnosnik je postupio po zaključku. Povjerenstvo je zaprimilo novu prijavu u kojoj se u bitnom navodi kako je dužnosnik u Izvješću o imovinskom stanju prijavio netočan podataka o plaći za dužnost koju obnaša. U postupku je zatraženo očitovanje trgovačkog društva HŽ Infrastruktura d.o.o. o plaći koju dužnosnik prima.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješću i stanja imovine kako proizlazi iz podataka prikupljenih od nadležnih tijela u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-64/19, dužnosnik MARKO ĆOSIĆ, član Uprave trgovačkog društva Hrvatska elektroprivreda d.d.** iznosi predmet i navodi da je Povjerenstvo protiv dužnosnika otvorilo predmet temeljem vlastitih saznanja. Uvidom u izvješće o imovinskom stanju dužnosnika i podatke pribavljene od drugih tijela utvrđen je nesklad u dijelu koji se odnosi na podatke o poslovnim udjelima, dionicama i vrijednosnim papirima u poslovnim subjektima te je dužnosniku dostavljen zaključak da isti nesklad obrazloži. Dužnosnik je dostavio očitovanje po zaključku, međutim, nesklad nije opravdao.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješćima o imovinskom stanju i stanja imovine kako proizlazi iz podataka prikupljenih od nadležnih državnih tijela.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-76/18, dužnosnik IVO MIHALJEVIĆ, gradonačelnik Grada Opuzena** iznosi predmet i navodi da je protiv dužnosnika podnesena prijava vezano uz program raspolaganja poljoprivrednim zemljištem u kojoj se navodi da je dužnosnik sam sebi potpisao Ugovor o zakupu. U postupku su zatraženi podaci od Grada Opuzena.

Izvjestiteljica predlaže da se donese odluka o nepokretanju postupka jer iz pribavljenih podataka i dokumentacije ne proizlazi da je dužnosnik povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **P-355/18, dužnosnik MARIJAN ŠKVARIĆ, gradonačelnik Grada Lepoglava** iznosi predmet i navodi da je Povjerenstvo temeljem vlastitih saznanja otvorilo predmet protiv dužnosnika. Uvidom u Izvješće o imovinskom stanju utvrđeno je da je supruga dužnosnika primala naknadu od Grada Lepoglave. U postupku je utvrđeno da je supruga dužnosnika član Povjerenstva zaduženog za kvalitetu i nadzor lepoglavske čipke te da je s Gradom Lepoglavom sklopila Ugovor o autorskom djelu koji je potpisao gradonačelnik.

Izvjestiteljica predlaže da se donese odluka o pokretanju postupka zbog moguće povrede članka 7. stavka 1. podstavka c) ZSSI-a, koja proizlazi iz sklapanja ugovora o autorskom djelu između Grada Lepoglave, zastupanog po navedenom dužnosniku i supruge dužnosnika kao izvršitelja usluge poslova člana Povjerenstva zaduženog za kvalitetu i nadzor lepoglavske čipke.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **M-120/19 na zahtjev dužnosnika TOMISLAVA ROBA, gradonačelnika Grada Beli Manastir** iznosi predmet i navodi da je dužnosnik podnio zahtjev za mišljenjem u kojem ističe da Grad Beli Manastir sukladno Pravilniku o stipendiranju studenata dodjeljuje stipendije studentima koji su upisni na visoka učilišta u Republici Hrvatskoj za studiranje na preddiplomskim i diplomskim sveučilišnim i stručnom studijima. Stipendije se dodjeljuju na temelju javnog natječaja koji raspisuje gradonačelnik, a objavljuje pravno tijelo Grada nadležno za društvene djelatnosti. Molbe za dodjelu stipendija razmatra Povjerenstvo za dodjeljivanje stipendija, koje ima predsjednika i četiri člana. Povjerenstvo utvrđuje pravodobnost i potpunost podnesenih prijava, ispunjavanje uvjeta i kriterija propisanih Pravilnikom te utvrđuje liste kandidata koji ispunjavaju uvjete bodovanjem sukladno Pravilniku. Gradonačelnik, na temelju liste kandidata, donosi rješenje o dojeli stipendija koje se objavljuje na mrežnim stranicama i oglasnoj ploči Grada. Na temelju odluke o dodjeli stipendija Grad s korisnicima stipendija zaključuje ugovor o stipendiranju. Dužnosnik od Povjerenstva traži mišljenje može li potpisati ugovor ukoliko se na natječaj za dodjelu stipendija Grada Belog Manastira prijavi njegov sin, student druge godine Arhitektonskog fakulteta u Zagrebu te Povjerenstvo za dodjeljivanje stipendija njegovu prijavu pozitivno ocijeni te na listi kandidata zauzme mjesto kojim ostvaruje pravo na stipendiju.

Izvjestiteljica predlaže da se donese mišljenje da sukladno odredbama ZSSI-a nema zapreke da se sin dužnosnika prijavi na Javni natječaj za dodjelu stipendija za akademsku godinu 2019./2020. koje dodjeljuje Grad Beli Manastir. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, u slučaju da se sin dužnosnika prijavi na navedeni javni natječaj upućuje se dužnosnik da o ovoj okolnosti obavijesti Gradsko vijeće Grada Belog Manastira te da se u cijelosti izuzme iz svih radnji vezanih uz provedbu istog javnog natječaja te od sklapanja ugovora sa stipendistima i nadzora nad provedbom ugovora te da iste poslove povjeri svom zamjeniku. Ukoliko raspoloživa sredstva za stipendije nisu dostatna za sve kandidate koji se prijave na natječaj i ispunjavaju uvjete natječaja, a sin dužnosnika ostvari jednak broj bodova i nađe se u istovjetnoj poziciji kao i drugi kandidati od kojih, zbog ograničenog iznosa sredstava predviđenih za stipendije, neće svi biti u mogućnosti ostvariti pravo na stipendiju, taj kandidat trebao bi imati prednost pri dodjeli stipendije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-167/17, dužnosnik STIPE BUČAR, zamjenik gradonačelnika Grada Jastrebarskog** iznosi predmet i navodi da je protiv dužnosnika podnesena prijava u kojoj se u bitnom navodi da obrt dužnosnika radi velike poslove za Grad Jastrebarsko te da koristi prostorije Grada Jastrebarskog i službeno vozilo u privatne svrhe. U postupku su zatraženi podaci od Grada Jastrebarskog.

Izvjestiteljica predlaže da se donese odluka o nepokretanju postupka jer iz pribavljenih podataka i dokumentacije ne proizlazi da je dužnosnik povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14 točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Tončica Božić kao izvjestiteljica u predmetu **P-151/19, dužnosnik IVO EMIĆ, općinski načelnik Općine Štefanje** iznosi predmet i navodi da je Povjerenstvo temeljem vlastitih saznanja otvorilo predmet protiv dužnosnika. Uvidom u Izvješće o imovinskom stanju dužnosnika i podatke prikupljene od drugih državnih tijela utvrđen je nesklad u imovini dužnosnika. Dužnosniku je upućen zaključak da obrazloži nesklad na koji se dužnosnik očitovao, međutim, nesklad nije opravdao.

Izvjestiteljica predlaže da se donese odluka o pokretanju postupka zbog kršenja odredbi čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-121/19 na zahtjev dužnosnika KRISTIJANA PAVIĆA, člana Uprave trgovačkog društva Adriatic Croatia International Club d.d.** iznosi predmet i navodi da je dužnosnik podnio zahtjev za mišljenjem u kojem navodi situaciju u kojoj bi društvo od posebnog interesa za Republiku Hrvatsku osnovalo trgovačko društvo, društvo kćer, koje ne bi bilo društvo od posebnog interesa za Republiku Hrvatsku. Slijedom navedenog, dužnosnik traži mišljenje mogu li članovi uprave društva od posebnog interesa za Republiku Hrvatsku biti članovi nadzornog odbora ili članovi uprave društva kćeri, odnosno koju funkciju mogu obnašati u društvu kćeri kako bi mogli utjecati na poslovanje društva kćeri, a da isto ne bude sukob interesa.

Izvjestiteljica predlaže da se donese mišljenje da dužnosnici i obnašatelji dužnosti u smislu članka 3. stavka 1. i 2. ZSSI-a, sukladno članku 14. stavku 1. ZSSI-a, ne mogu istovremeno uz obnašanje dužnosti, kao niti dvanaest mjeseci od dana prestanka obnašanja dužnosti, biti članovi uprava niti nadzornih odbora trgovačkih društava, neovisno o tome jesu li ista proglašena od posebnog interesa za Republiku Hrvatsku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Član Povjerenstva Davorin Ivanjek kao izvjestitelj u predmetu **M-122/19 na zahtjev dužnosnika KRUNOSLAVA LUKAČIĆA, zamjenika općinskog načelnika Općine Sračinec** iznosi predmet i navodi da dužnosnik traži mišljenje Povjerenstva može li za vrijeme obnašanja dužnosti zamjenika općinskog načelnika Općine Sračinec postati vlasnik obrta ili trgovačko društvo s ograničenom odgovornošću te odmah po osnivanju prenijeti ovlasti na treću osobu (bračnog druga, sestru, djelatnika, odvjetnički ured), zatim može li za vrijeme obnašanja iste dužnosti na temelju ugovora o djelu biti savjetnik u navedenom obrtu ili trgovačkom društvu te može li njegov bračni drug za vrijeme obnašanja dužnosti otvoriti obrt.

Izvjestitelj predlaže da se donese mišljenje da dužnosnik može u razdoblju u kojem obnaša navedenu dužnost biti vlasnikom obrta ili osnovati trgovačko društvo, ali na temelju članka 14. stavka 1. ZSSI-a i članka 20. stavka 3. ZSSI-a ne može za vrijeme obnašanja iste dužnosti i u razdoblju od 12 mjeseci od prestanka njezina obnašanja obavljati poslove upravljanja obrtom odnosno biti član uprave trgovačkog društva. Poslove upravljanja obrtom dužan je prenijeti na poslovođu koji može biti njegov bračni drug i svaka druga osoba koja je zaposlenik u obrtu, a sukladno članku 16. stavku 1. ZSSI-a dužan je prenijeti upravljačka prava koja proizlaze iz vlasništva nad poslovnim udjelom trgovačkog društva na drugu osobu, koja ne može biti član obitelji dužnosnika niti druga s dužnosnikom interesno povezana osoba. Obzirom da je u podnesenom izvješću naveo da dužnost zamjenika općinskog načelnika Općine Sračinec obnaša volonterski, nema mjesta primjeni članka 13. stavka 2. ZSSI-a te dužnosnik može bez ograničenja na temelju ugovora o djelu obavljati poslove savjetnika u nvaedenom obrtu ili trgovačkom društvu. Bračni drug dužnosnika može bez ikakva ograničenja postati vlasnikom obrta u razdoblju u kojem dužnosnik obnaša dužnost, ali je u smislu članka 18. stavka 1. ZSSI-a dužnosnik dužan o stupanju u poslovni odnos obrta u vlasništvu svojeg bračnog druga pravodobno obavijestiti Povjerenstvo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tončica Božić kao izvjestiteljica u predmetu **M-124/19 na zahtjev dužnosnika ZLATKA PAVIČIĆA, zamjenika gradonačelnika Grada Grubišno Polje** iznosi predmet i navodi da je dužnosnik podnio zahtjev za mišljenje u kojem navodi da je dobio poziv da provede predavanje na privatnom učilištu s temom obrazovnog programa cvjećara u trajanju nastave 60 sati i trajanju prakse 100 sati, a koji program bi se provodio u razdoblju od 16 mjeseci. Traži mišljenje može li kao dužnosnik održati teoretski dio predavanja i praksu te dobiti financijsku naknadu za navedena predavanja ako ujedno obnaša dužnost zamjenika gradonačelnika u Gradu Grubišnom Polju, te može li u budućnosti voditi predavanja (teoretski dio i praksu) unutar svoje struke za škole, fakultete, visoka učilišta, privatna učilišta ili udruge te dobiti financijsku naknadu za ranije navedena predavanja. Na kraju postavlja upit može li u budućnosti voditi predavanja unutar svoje struke za škole, fakultete, visoka učilišta, privatna učilišta ili udruge te za isto primati naknadu.

Izvjestiteljica predlaže da se donese mišljenje da dužnosnik na temelju članka 13. stavka 3. ZSSI-a može istovremeno uz obnašanje dužnosti zamjenika gradonačelnika obavljati edukacijsku djelatnost predavanja na privatnom učilištu s temom obrazovnog programa cvjećara u trajanju nastave 60 sati i trajanju prakse 100 sati kroz vrijeme od 16 mjeseci te za isto primati naknadu. Dužnosnik je obvezan u izvješću o imovinskom stanju dužnosnika prijaviti Povjerenstvu prihode i naknade stečene na temelju obavljenih poslova, istekom godine u kojoj su prihodi i naknade ostvareni. Dužnosnik može istovremeno uz obnašanje dužnosti zamjenika obavljati edukacijsku djelatnost, odnosno voditi predavanja unutar svoje struke za škole, fakultete, visoka učilišta, privatna učilišta ili udruge i za isto primati naknadu te se upućuje da se, ukoliko u budućnosti bude u dvojbi oko situacija obavljanja edukacijskih djelatnosti i obnašanja dužnosti zamjenika gradonačelnika, obrati Povjerenstvu radi davanja mišljenja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-191/19 na zahtjev IZABELE VRANČIĆ, načelnice odjela Agencije za strukovno obrazovanje i obrazovanje odraslih** iznosi predmet i navodi da je podnositeljica zatražila očitovanje Povjerenstva podliježu li članovi Upravnog vijeća Agencije za strukovno obrazovanje i obrazovanje odraslih, koje imenuje Vlada Republike Hrvatske, odnosno ravnatelj iste Agencije, kojeg imenuje Upravno vijeće Agencije na temelju provedenog natječaja, odredbama ZSSI-a.

Izvjestiteljica predlaže da se donese očitovanje da je ravnatelj Agencije za strukovno obrazovanje i obrazovanje odraslih dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a. Povjerenstvo nije utvrdilo da su članovi Upravnog vijeća Agencije za strukovno obrazovanje i obrazovanje odraslih dužnosnici u smislu članka 3. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**